Man kritiek ná masjinerie op hom valArgieffoto ’n Man in sy 40’s is kritiek beseer tydens ’n ongeluk in die fabriek waar hy gewerk het. Russel Meiring, woordvoerder van ER24, het gesê die voorval het by ’n fabriek in Benoni plaasgevind. “Toe paramedici omstreeks 09:00 by die toneel opdaag, is hulle na die pasiënt gelei. Hulle het hom aangetref waar hy langs ’n reuseraam en hystoestel gelê het. Dit het glo op hom geval,” het Meiring verduidelik. Die man het volgens Meiring ’n baie ernstige kopbesering opgedoen en was in ’n kritieke toestand. Hy is per mediese helikopter na ’n nabygeleë privaat hospitaal vervoer.